Helsingin poliisin mukaan huumekauppa ravintoloissa on lisääntynyt. Etenkin tänä vuonna huumemyyntitapauksia on tullut ilmi selvästi edellisvuosia enemmän.

– Ravintoloiden huumekauppaa Helsingissä pyörittävät ulkomaalaiset järjestäytyneet rikollisjoukkiot, sanoo rikosylikomisario Jukka Paasio Helsingin poliisista.

Kolme ainetta ylitse muiden

Helsingin ravintolakauppaa hallitsee kolme ainetta: ekstaasi, subutex ja amfetamiini, jonkin verran myydään myös marijuanaa.

– Noita aineita myydään ravintolatiloissa yleisimmin, kertoo rikosylikomisario Jukka Paasio.

Paasion mukaan huumekauppa on tavallisesti ostajalähtöistä, mutta joissakin ravintoloissa on asiakkaille tultu jopa tarjoamaan huumeita ostettavaksi.

Tutkinnassa useita tapauksia

Helsingin poliisilla on tutkinnassa useita tapauksia, joissa sama organisaatio on tuonut huumeet maahan ja hoitanut niiden levityksen ravintoloissa.

– Me käymme myös ravintoloissa ja seuraamme tapahtumia. Kyllä se aika nopeasti tulee ilmi, jos jossain ravintolassa myydään huumeita urakalla, sanoo rikosylikomisario Jukka Paasio Helsingin poliisista.